El Ple Municipal aprova la sol·licitud de la realització d'una auditoria dels comptes de la Seguretat Social
04 de maig 2021

​ 

L'Ajuntament de Sagunt sol·licitarà la realització d'una auditoria dels comptes de la Seguretat Social i la compensació adequada a la caixa única de les despeses impròpies a càrrec de les cotitzacions socials, segons es va acordar per majoria absoluta en l'últim ple de la Corporació Municipal. Esta iniciativa és conseqüència de l'aprovació d'una moció presentada pel Grup Municipal d'Esquerra Unida i defensada pel seu portaveu, Guillermo Sampedro. La proposta va ser aprovada amb els vots a favor de Compromís, Iniciativa Portenya, Partit Popular, Esquerra Unida i Ciutadans, i els vots en contra de PSOE i Vox.

El Ple Municipal ha acordat, seguint les recomanacions de la Comissió de Seguiment i Avaluació dels Acords del Pacte de Toledo, que l'Ajuntament s'adherisca a la sol·licitud de COESPE i, al seu torn, sol·licite del govern d'Espanya, a través del Ministeri d'Hisenda, la realització d'una auditoria dels Comptes de la Seguretat Social, perquè «**la ciutadania tinga una imatge fidedigna de la situació de la Seguretat Social a partir del coneixement precís del decisiu paper que ha exercit en la construcció de les institucions del nostre estat de benestar**». Esta auditoria ha de quantificar l'import total de les denominades despeses impròpies a càrrec de les cotitzacions socials. També s'ha acordat que una vegada establida esta quantia, s'habilite la compensació adequada a la caixa única de la Seguretat Social.

Tal com recull la part argumentativa, el Congrés dels diputats va aprovar en la sessió del dia 27 d'octubre de 2020, el ‘Informe d'avaluació i reforma del Pacte de Toledo’. On en la seua recomanació número u ‘Consolidació de la separació de fonts i restabliment de l'equilibri financer’, es recull textualment el següent «**La Comissió constata que les cotitzacions socials continuen sufragant despeses de naturalesa no contributiva que, en sentit estricte, haurien de ser assumits per l'Estat a través d'aportacions als pressupostos de la Seguretat Social. \[..\] Per a això ha d'elaborar-se un estudi que reflectisca en quina mesura les cotitzacions socials van assumir durant anys el pes del finançament d'altres polítiques de l'Estat**».

En este sentit, el text argumentatiu apunta que «**si les cotitzacions s'hagueren limitat a finançar prestacions de naturalesa estrictament contributiva, s'haurien evitat dos problemes: Les tensions generades per la sobrecàrrega de les cotitzacions que han encoratjat un fals conflicte intergeneracional que oculta que, durant anys, els excedents del sistema es van utilitzar per a finançar altres polítiques socials i, en segon lloc, el desequilibri pressupostari que ha derivat en la concessió de préstecs de l'Estat a la Seguretat Social, quan les reserves financeres del sistema haurien sigut suficients**».

És per això que els diputats i diputades van extraure les següents conclusions: «**Les cotitzacions dels treballadors s'han utilitzat per a altres usos diferents al pagament de les pensions contributives i les pensions no contributives han hagut de ser assumides per l'Estat mitjançant aportacions al pressupost de la S/S i, d'altra banda, que el sistema de repartiment, ha sigut i és autosuficient per a cobrir les pensions contributives desmentint l'existència d'un fals dèficit de la S/S**».

D'altra banda, la moció també recull que recentment el Ministeri d'Inclusió, Seguretat Social i Migracions ha reconegut en 22.300 milions de € anuals en 2020 l'import de despeses impròpies a càrrec de la S/S. També el Tribunal de Comptes en el seu informe núm. 1381 del 28 de juliol de 2020 quantifica en 103.690 milions de € els recursos de la S/S utilitzats impròpiament en el període 2010-2018. És en este context en el qual COESPE (Coordinadora Estatal) ha iniciat una campanya de recollida de signatures per a promoure una auditoria dels comptes de la Seguretat Social.​

  
 ![Imagen sin texto alternativo.](/media/a4znulrj/99c_gsampedroyalcalde.jpg)

*   [](http://www.facebook.com/sharer.php?u=https://aytosagunto.es/va/actualitat/el-ple-municipal-aprova-la-sol-licitud-de-la-realització-d-una-auditoria-dels-comptes-de-la-seguretat-social/ "Facebook")
*   [](http://twitter.com/share?url=https://aytosagunto.es/va/actualitat/el-ple-municipal-aprova-la-sol-licitud-de-la-realització-d-una-auditoria-dels-comptes-de-la-seguretat-social/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/el-ple-municipal-aprova-la-sol-licitud-de-la-realització-d-una-auditoria-dels-comptes-de-la-seguretat-social/ "Linked In")
*   [](mailto:?body=https://aytosagunto.es/va/actualitat/el-ple-municipal-aprova-la-sol-licitud-de-la-realització-d-una-auditoria-dels-comptes-de-la-seguretat-social/)